એક યુવાનની પ્રવૃત્તિઓ જોવાની મજા આવે. એ આવે તેની પાછળ ત્રણ-ચાર કૂતરાં પૂંછડી હલાવતાં આવે. કૂતરાં સામેના મોટા ઓટલા ઉપર ગોઠવાઈ જાય. યુવાન તેની સાથે લાવેલ બ્રેડ, બિસ્કિટ કે રોટલીના ટુકડા ઓટલા ઉપર ફેંકતો જાય અને કૂતરાં ખાતાં જાય. યુવાન કૂતરાંના શરીર ઉપર હાથ ફેરવે. કૂતરાં જાણે તેને વહાલ કરતાં હોય તેમ તેના હાથ-પગ, ઉપર મોઢું અડાડે. તે પછી કૂતરાંને કહે ‘ભાગો’ અને કહ્યાગરાં કૂતરાં જતાં રહે. ત્યારબાદ પોતાની સાથે લાવેલ ચણ ઓટલા પર નાખે અને થોડી વારમાં જ પંખીમેળો ભરાય. ચકલીઓ, દેવચકલીઓ, કોયલો, કાગડાઓ, પોપટો, બુલબુલો એમ વિવિધ પંખીઓ કલરવ કરતાં દાણા ચણે. બે-ત્રણ મોર પણ હળી ગયેલા. યુવાન તેની હથેળીમાં દાણા રાખે અને મોર અને બીજાં પંખી હથેળીમાંથી દાણા લઈ જાય. ખિસકોલી પણ દાણા ખાતી દોડાદોડી કરે. પંખીડાંઓના કલરવથી વાતાવરણ સંગીતમય બની જાય.